庚午歲伯氏生朝作樂府一章爲壽
作者：王洋
朝代：宋

paragraphs: 木公金母傳瑤爵，九虎開門動魚鑰。
瑤池曼倩别煙霞，海上安期降喬嶽。
東牟先生德彌大，靜課虛無明寂寞。
背連海嶠三雙鼇，手取西山一丸藥。
推先當戶培芳蘭，斗牛寶氣搖光寒。
光華章綬表奇格，照耀廣陌馳花鞍。
春風物色論長久，柳拂腰支梅勸酒。
百篇聊復付西江，盛事會須傳不朽。
天上老驥禾充腸，一秣萬里瀆空蒼。
年年歲歲身長健，歲歲年年春草長。